**AIŠKINAMASIS RAŠTAS**

## PRIE SAVIVALDYBĖS TARYBOS SPRENDIMO „DĖL PRITARIMO ASOCIACIJOS SUTARTIES PROJEKTUI“ PROJEKTO

**1. Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės tarybos pritarimą asociacijos (bendros veiklos nesiekiančios pelno) sutarties, sudaromos tarp Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybių administracijų, projektui. Asociacijos sutartyje numatyta, jog sutartis įsigalioja tik tuo atveju, kai jos projektui yra pritarusios visų 7 savivaldybių tarybos.

Asociacijos sutartimi bendram tikslui pasiekti (t.y. pritraukti naują skrydžių maršrutą kryptimi Palanga­–Londonas–Palanga į Palangos oro uostą) minėtosios savivaldybių administracijos suteiks visas reikiamas teises ir įgaliojimus Klaipėdos miesto savivaldybės administracijai, kaip pagrindiniam partneriui, tvarkančiam visus bendrus partnerių reikalus, kad galėtų būti atlikti šie su viešųjų pirkimų procedūromis ir sutarties, sudaromos su viešųjų pirkimų būdu nustatytu paslaugos teikėju, įgyvendinimu susiję veiksmai:

* apjungtos visų sutarties šalių lėšos, skirtos asociacijos Klaipėdos regionas projekto „Klaipėdos regiono pasiekiamumo didinimas“ įgyvendinimui, kaip asociacijos sutarties šalių įnašai, suteikiant disponavimo teisę pagrindiniam partneriui;
* sudaryta galimybė viešąjį pirkimą oro transporto sektoriuje teikiamoms rinkodaros paslaugoms įgyti planuoti visų šalių interesais pagrindinio partnerio viešųjų pirkimų plane;
* suteikti įgaliojimus VĮ Lietuvos oro uostai organizuoti minėtų paslaugų viešuosius pirkimus, atlikti pirkimo procedūras iki pirkimo sutarties sudarymo;
* visų šalių interesais pagrindinio partnerio vardu sudaryti paslaugų teikimo sutartį su viešuosius pirkimus laimėjusiu paslaugos teikėju, ją vykdyti ir kontroliuoti jos vykdymą.

**2. Projekto rengimo priežastys ir kuo remiantis parengtas sprendimo projektas.**

Asociacijos „Klaipėdos regionas“ steigėjos – Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybės,– tarybų sprendimais pritarė asociacijos Klaipėdos regionas projektui „Klaipėdos regiono pasiekiamumo didinimas“, kuriuo siekiama didinti Klaipėdos regiono pasiekiamumą oro transportu per Palangos oro uostą (t.y. pritraukti naują skrydžių maršrutą įgyvendinant rinkodaros priemones, taikomas oro transporte).

Siekiant įgyvendinti minėtą projektą ir įsigyti būtinas rinkodaros priemones, taikomas oro transporte, nutarta parengti asociacijos sutarties tarp minėtų savivaldybių administracijų projektą. Sutartyje aptariama, kad oro transporto sektoriuje teikiamomis rinkodaros paslaugomis yra laikoma Klaipėdos regiono pasiekiamumo reklama, kartu viešinant skrydžių kryptį Palanga­–Londonas–Palanga. Ši reklama turės būti viešinama avialinijos, vykdančios skrydžius kryptimi Palanga­–Londonas–Palanga, naujienlaiškiuose. Taip pat aptariama, jog papildomai tokia reklama gali būti viešinama: avialinijų skrydžių žurnaluose (elektroniniuose, spausdintuose); avialinijų tinklalapiuose; ant elektroninių skrydžių bilietų; orlaivių viduje (pvz., lipdukai ant sėdynių atlošų, skrajutės, lankstinukai, skrydžių žurnalai sėdynių kišenėse, garsiniai pranešimai ir pan.).

Visos savivaldybės yra patvirtinusios lėšas šio projekto įgyvendinimui. Bendradarbiaujama su VĮ Lietuvos oro uostai: 2014-11-27 raštu Nr. 4R-1258 „Dėl viešųjų pirkimų procedūrų atlikimo“ VĮ Lietuvos oro uostai išreiškė sutikimą atlikti avialinijos rinkodaros paslaugų viešųjų pirkimų procedūras.

Sprendimo projektas parengtas vadovaujantis Vietos savivaldos įstatymu, Civilinio kodekso nuostatomis, rengiant sprendimo projektą atsižvelgta į Klaipėdos miesto savivaldybės tarybos 2012 m. lapkričio 29 d. sprendimą Nr. T2-298 „Dėl pritarimo asociacijos Klaipėdos regionas projektui“.

**3. Kokių rezultatų laukiama.**

Patvirtinus šią asociacijos sutartį visoms 7 Klaipėdos regiono savivaldybėms, pasirašyta asociacijos sutartis įsigalios ir joje aptartomis sąlygomis bus sudaryta galimybė įsigyti reikiamas oro transporto sektoriuje teikiamas rinkodaros paslaugas bei užtikrinti naujos skrydžio krypties Palanga­–Londonas–Palanga atsiradimą.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Klaipėdos miesto savivaldybės įnašas pagal Asociacijos sutartį yra 39098,70 Eur (135000,00 Lt) per metus, trejų metų laikotarpiui: viso 117296,10 Eur (405000,00 Lt), kaip tai numatyta projekto „Klaipėdos regiono pasiekiamumo didinimas“, kuriam pritarta Klaipėdos miesto savivaldybės tarybos 2012 m. lapkričio 29 d. sprendimu Nr. T2-298 „Dėl pritarimo asociacijos Klaipėdos regionas projektui“, sąmatose. Lėšos projektui įgyvendinti numatytos Smulkaus ir vidutinio verslo plėtros programoje pagal priemonę 02 01 01 Miesto rinkodaros priemonių vykdymas.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įvykdžius visus įsipareigojimus pagal Asociacijos sutartį bus įgytos Klaipėdos regiono pasiekiamumo reklamos, kartu viešinant skrydžių kryptį Palanga­–Londonas–Palanga, paslaugos, lemsiančios naujos skrydžių krypties atsiradimą. Neigiamos pasekmės – nenumatoma.

|  |  |
| --- | --- |
| Tarptautinių ryšių, verslo plėtros ir turizmo skyriaus vedėja | Eglė Deltuvaitė |